ทองคำปิดลบ 3.6 ดอลลาร์
สัญญาทองคำตลาดนิวยอร์กปิดลบ เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย
15 ก.ย. 2554

สัญญาทองคำตลาดนิวยอร์กปิดลบ เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย
สัญญาทองคำตลาดนิวยอร์กปิดลบเมื่อคืนนี้ (14 ก.ย.) เนื่องจากนักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากผู้นำเยอรมนีและฝรั่งเศสส่งสัญญาณว่าจะช่วยเหลือกรีซให้สามารถหลีกเลี่ยงการผิดนัดชำระหนี้ได้
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 3.6 ดอลลาร์ หรือ 0.2% ปิดที่ 1,826.5 ดอลลาร์/ออนซ์ 
นักลงทุนเทขายสัญญาทองคำทันทีที่นางแองเกลา แมร์เคล นายกรัฐมนตรีเยอรมนี และนายนิโคลาส์ ซาร์โกซี ประธานาธิบดีฝรั่งเศสออกแถลงการณ์ร่วมกันเมื่อช่วงค่ำวานนี้ว่า กรีซมีคุณสมบัติที่จะยังคงเป็นสมาชิกยูโรโซนต่อไป นอกจากนี้ ผู้นำเยอรมนีและฝรั่งเศส พร้อมด้วยนายกรัฐมนตรีของกรีซ ยังร่วมกันวางแผนที่จะใช้มาตรการควบคุมปัญหาหนี้ในยุโรป
นักลงทุนยังคงเดินหน้าเทขายสัญญาทองคำซึ่งเป็นสินทรัพย์ที่ปลอดภัย แม้มูดีส์ อินเวสเตอร์ เซอร์วิส ประกาศลดอันดับความน่าเชื่อถือของธนาคารรายใหญ่ 2 แห่งของฝรั่งเศสเมื่อวานนี้ก็ตาม
อย่างไรก็ตาม ไมค์ ดาลี นักวิเคราะห์ด้านทองคำจากบริษัทพีเอฟจีเบสท์ในเมืองชิคาโกกล่าวว่า "กรีซยังคงเป็นศูนย์กลางของปัญหาหนี้ในยุโรป และความเคลื่อนไหวของกลุ่มสหภาพยุโรป (อียู) ยังคงสะท้อนให้เห็นว่ายุโรปอยู่ในสภาวะที่เปราะบางมาก นอกจากนี้ แม้รัฐมนตรีคลังยุโรปพยายามที่จะให้ความช่วยเหลือ แต่ก็ไม่สามารถหนุนสถานะด้านการคลังของกรีซได้มากนัก"